**Ministru kabineta noteikumu projekta "Grozījumi Ministru kabineta 2011. gada 20. decembra noteikumos Nr. 971 "Valsts zemes dienesta nolikums"" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Projekts izstrādāts, lai papildinātu Ministru kabineta 2011. gada 20. decembra noteikumus Nr. 971 "Valsts zemes dienesta nolikums"" (turpmāk – nolikums) ar normu, kas paredz, ka Valsts zemes dienesta (turpmāk – Dienests) teritoriālās struktūrvienības vadītājs, pildot likuma "Par zemes reformas pabeigšanu lauku apvidos" 16. panta otrās daļas 2. punktā noteikto uzdevumu, izdod administratīvos aktus un ir atbildīgs par to tiesiskumu un lietderību, kā arī precizētu citus Dienestam nolikumā noteiktos uzdevumus. Projekts stāsies spēkā nākamajā dienā pēc tā izsludināšanas. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Projekts izstrādāts, pamatojoties uz:  1. Nekustamā īpašuma valsts kadastra likuma 70. pantu, kas paredz, ka Dienests uzskaita un analizē nekustamā īpašuma tirgus cenas un nomas maksas un nosaka nekustamā īpašuma cenu līmeni;  2. 2020. gada 10. jūnijā Saeimā pieņemto Administratīvo teritoriju un apdzīvoto vietu likumu, kas vairs neparedz Dienestam uzturēt administratīvo teritoriju robežu aprakstus;  3. 2019. gada 6. jūnija likumu "Grozījumi Valsts un pašvaldību īpašuma privatizācijas un privatizācijas sertifikātu izmantošanas pabeigšanas likumā", kas izslēdz Valsts un pašvaldību īpašuma privatizācijas un privatizācijas sertifikātu izmantošanas pabeigšanas likuma (turpmāk – Privatizācijas pabeigšanas likums) 23. panta sestās daļas 2. punktu. Attiecīgi no 2019. gada 3. jūlija Privatizācijas pabeigšanas likums vairs neparedz iekļaut Lauku zemes izpirkšanas reģistrā bijušajiem zemes īpašniekiem vai viņu mantiniekiem atjaunotās vai piešķirtās līdzvērtīgās zemesgabala platības daļu, kas ir lielāka par to zemes platību, uz kuru atjaunojamas īpašuma tiesības, un kura pārsniedz zemes kadastrālajā uzmērīšanā pieļaujamās nesaistes robežas;  4. 2015. gada 12. novembra likumu "Grozījumi Zemes ierīcības likumā", kas groza Zemes ierīcības likuma 19. pantu. Attiecīgi tas no 2016. gada 1. janvāra vairs neparedz Dienesta reģionālajai nodaļai sniegt atzinumu par zemes ierīcībā sertificētās personas izstrādātā zemes ierīcības projekta atbilstību Ministru kabineta noteiktajām prasībām;  5. Ministru kabineta 2014. gada 14. oktobra noteikumiem Nr. 628 "Noteikumi par pašvaldību teritorijas attīstības plānošanas dokumentiem", kas stājās spēkā 2015. gada 1. maijā un aizstāja Ministru kabineta 2012. gada 16. oktobra noteikumus Nr. 711 "Noteikumi par pašvaldību teritorijas attīstības plānošanas dokumentiem". Jaunajos Ministru kabineta noteikumos vairs netika iekļauta norma, ka detālplānojuma izstrādātājs detālplānojuma grafisko daļu iesniedz saskaņošanai Dienestā digitālā veidā vektordatu formā LKS-92 TM, attiecīgi Dienests saskaņojumu vairs nesniedz;  6. 2021. gada 10. jūnija likuma "Grozījumi Nekustamā īpašuma valsts kadastra likumā" 1. pantā iekļauto Nekustamā īpašuma valsts kadastra likuma 29. panta 2.1 daļu, kas nosaka, ka sertificēšanas institūcijai zemes kadastrālās uzmērīšanas jomā deleģēto uzdevumu izpildes uzraudzību veic Dienests, izvērtējot sertificēšanas institūcijas iesniegto pārskatu par tai valsts deleģēto uzdevumu izpildi un sniedzot sertificēšanas institūcijai ierosinājumus par tai valsts deleģēto un normatīvajos aktos noteikto uzdevumu izpildes uzlabošanu. Pārskata saturu, tā iesniegšanu un izskatīšanu nosaka Ministru kabinets;  7. likuma "Par zemes reformas pabeigšanu lauku apvidos" pārejas noteikumu 4. punktu, kas paredz no 2021. gada 1. jūlija Dienesta kompetencē pārņemt Centrālās zemes komisijas uzdevumu – sagatavot lēmumu par īpašuma tiesību atjaunošanu lauku apvidos, ja sākotnējo atzinumu par īpašuma tiesību atjaunošanu attiecīgajai personai ir pieņēmusi Centrālā zemes komisija.  Papildus projektā pēc Tieslietu ministrijas iniciatīvas iekļauti jautājumi, kas saistīti ar Dienesta statusu, Dienesta kompetenci augstas detalizācijas topogrāfiskās uzmērīšanas un normatīvo aktu sagatavošanas jomā, kā arī efektīvu un elastīgu uzdevumu izpildes nodrošināšanu Dienesta teritoriālajās struktūrvienībās un Dienesta pārstāvniecību kasācijas instancēs civillietās. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. Nolikuma 1. punkts šobrīd paredz, ka Dienests ir tieslietu ministra pārraudzībā esoša tiešās pārvaldes iestāde. Tomēr Valsts pārvaldes iekārtas likuma 16. pants neparedz, ka nolikumā nepieciešams norādīt padotības veidu un formu. Iestādes institucionālās padotības forma ir pakļautība, ja likumā nav noteikts citādi (Valsts pārvaldes iekārtas likuma 7. panta 5.1 daļa). Savukārt funkcionālās padotības formu un saturu nosaka normatīvie akti, saskaņā ar kuriem iestāde veic attiecīgās valsts pārvaldes funkcijas vai uzdevumus (Valsts pārvaldes iekārtas likuma 7. panta septītā daļa). Līdz ar to funkcionālās padotības forma katra uzdevuma vai funkcijas izpildē var atšķirties atkarībā no uzdevuma vai funkcijas izpildes regulējuma. Attiecīgi projekts paredz nolikuma 1. punktā noteikt, ka Dienests ir tieslietu ministra padotībā esoša tiešās pārvaldes iestāde, nenorādot padotības formu. Saskaņā ar Valsts pārvaldes iekārtas likuma 7. panta 5.1 daļā noteikto Dienesta institucionālās padotības forma ir pakļautība.  2. Nekustamā īpašuma valsts kadastra likuma 70. pantā noteikts, ka Dienests uzskaita un analizē nekustamā īpašuma tirgus cenas un nomas maksas un nosaka nekustamā īpašuma cenu līmeni. Ievērojot to, ka nolikums neparedz Dienestam Nekustamā īpašuma valsts kadastra likuma 70. pantā noteikto uzdevumu, tad skaidrības nodrošināšanai projekts paredz papildināt Dienesta uzdevumu uzskaitījumu ar nekustamā īpašuma tirgus cenu un nomas maksu uzskaites un analīzes, kā arī nekustamā īpašuma cenu līmeņa noteikšanas kompetenci.  3. 2008. gada 18. decembrī Saeimā pieņemtā Administratīvo teritoriju un apdzīvoto vietu likuma 17. panta trešā daļa paredzēja, ka Ministru kabinets nosaka administratīvo teritoriju un to teritoriālā iedalījuma vienību aprakstu sagatavošanas un aktualizēšanas kārtību.  Savukārt nolikuma 3.7. apakšpunkts paredz Dienestam uzturēt administratīvo teritoriju robežu aprakstus un robežu grafiskos datus.  Minētā uzdevuma nodrošināšanai Dienests ir veicis visu Latvijas Republikas administratīvo teritoriju robežu aprakstu sagatavošanu un to saskaņošanu ar pašvaldībām, kā rezultātā ar Ministru kabineta 2013. gada 19. marta noteikumiem Nr. 154 "Noteikumi par republikas pilsētu un novadu administratīvo teritoriju robežu aprakstu apstiprināšanu" tika apstiprināti visu Latvijas Republikas administratīvo teritoriju robežu apraksti un robežu kartes.  2020. gada 10. jūnijā Saeimā pieņemtais Administratīvo teritoriju un apdzīvoto vietu likums vairs neparedz Ministru kabinetam noteikt administratīvo teritoriju un to teritoriālā iedalījuma vienību aprakstu sagatavošanas un aktualizēšanas kārtību.  Ministru kabineta 2021. gada 15. jūnija noteikumu Nr. 386 "Administratīvā centra, ciema un pilsētas statusa maiņas, kā arī administratīvās teritorijas, novada teritoriālā iedalījuma un ciemu robežu noteikšanas, grozīšanas un aktualizēšanas noteikumi" 2. un 3. punktā ir noteikts, ka administratīvo teritoriju robežas uz 2021. gada 1. jūliju atbilstoši Administratīvo teritoriju un apdzīvoto vietu likumam ir attēlotas šo noteikumu pielikumā un publicētas Dienesta tīmekļvietnē Latvijas ģeodēziskajā koordinātu sistēmā. Aktuālās administratīvo teritoriju un novadu teritoriālā iedalījuma vienību robežas uztur Valsts adrešu reģistra informācijas sistēmā un publicē Dienesta tīmekļvietnē. Attiecīgi nolikuma 3.7. apakšpunktā doto uzdevumu paredzēts izteikt šādā redakcijā – administratīvo teritoriju un novada teritoriālā iedalījuma vienību robežu uzturēšana Valsts adrešu reģistra informācijas sistēmā un publicēšana Dienesta tīmekļvietnē.  4. No nolikuma 3.16. apakšpunktā noteiktā izriet, ka Dienesta uzdevums ir Lauku zemes izpirkšanas reģistra uzturēšana.  Saskaņā ar likuma "Par zemes privatizāciju lauku apvidos" 1. pantā noteikto zemes reformas uzdevums bija radīt pamatu un garantijas lauksaimniecības attīstībai, atjaunot zemes īpašuma tiesības bijušajiem zemes īpašniekiem, kam tās bija 1940. gada 21. jūlijā, vai viņu mantiniekiem un nodot zemi pret atlīdzību īpašumā Latvijas Republikas pilsoņiem. Lai gan pastāvīgā lietošanā piešķirtās zemes izpirkšana (pirkšana) uzsākās jau 1993. gada beigās, līdz ar valsts akciju sabiedrības "Latvijas Hipotēku un zemes banka" nodibināšanu, līdz 2000. gadam bijušo zemes īpašnieku vai viņu mantinieku īpašumā bija nonākuši tikai 37 % no pastāvīgā lietošanā piešķirtās zemes. Līdz ar to, lai nodrošinātu zemes reformas mērķi – pārkārtot īpašuma tiesības valstī – 2005. gada 1. septembrī spēkā stājās Saeimas 2005. gada 16. jūnijā pieņemtais Privatizācijas pabeigšanas likums. Tā 23. panta pirmā daļa noteica, ka visām fiziskām un juridiskām personām, kurām zeme piešķirta pastāvīgā lietošanā un kas vēlējās šo zemi iegūt īpašumā, Dienestā bija jāiesniedz lauku zemes izpirkšanas (pirkšanas) pieprasījums, pēc kura Dienestam bija jāpārbauda zemes pieprasītāja tiesības iegūt zemi īpašumā un divu nedēļu laikā jāpaziņo viņam par tiesībām zemi izpirkt (pirkt) vai par atteikumu iegūt zemi īpašumā. Ja zemes pieprasītājam bija tiesības zemi izpirkt (pirkt), Dienestam bija pienākums iekļaut šo zemes izpirkšanas (pirkšanas) pieprasījumu tā izveidotajā Lauku zemes izpirkšanas reģistrā. Savukārt fiziskām un juridiskām personām, kurām zeme bija iekļauta Lauku zemes izpirkšanas reģistrā, noteiktos termiņos bija jāveic attiecīgas Privatizācijas pabeigšanas likumā noteiktās darbības. Tāpat Privatizācijas pabeigšanas likuma normas noteica rīcību gadījumos, ja Privatizācijas pabeigšanas likumā noteiktās darbības nebija veiktas attiecīgajos termiņos.  Lai nodrošinātu Privatizācijas pabeigšanas likumā noteikto lauku apvidus zemes lietotāju iesniegto zemes izpirkšanas pieprasījumu uzskaiti, 2005. gadā Dienests izveidoja Lauku zemes izpirkšanas reģistru, kā to noteica Privatizācijas pabeigšanas likuma 23. panta pirmā daļa, kas bija spēkā no 2005. gada 1. septembra līdz 2007. gada 31. jūlijam. Lauku zemes izpirkšanas reģistrs 2006. gada 12. aprīlī reģistrēts Datu valsts inspekcijā (sistēmas reģistrācijas Nr. 012944), tā pārzinis ir Dienests.  Turpinoties zemes reformai, 2007. gada 1. augustā spēkā stājās likums "Grozījumi Valsts un pašvaldību īpašuma privatizācijas un privatizācijas sertifikātu izmantošanas pabeigšanas likumā", paredzot tā 23. panta sestās daļas 2. punktā Dienestam tiesības bez personas zemes izpirkšanas (pirkšanas) pieprasījuma Lauku zemes izpirkšanas reģistrā iekļaut bijušajiem zemes īpašniekiem vai viņu mantiniekiem pastāvīgā lietošanā piešķirtās zemes platību, kas ir lielāka par to platību, uz kuru atjaunojamas īpašuma tiesības, un kas zemes kadastrālās uzmērīšanas rezultātā pārsniedza pieļaujamās nesaistes robežas. Savukārt 2009. gada 1. jūlijā spēkā stājās Privatizācijas pabeigšanas likuma 23.1 panta 1.1 daļa, paredzot, ka lēmumu par zemes piešķiršanu īpašumā par samaksu šīm personām pieņem pēc Privatizācijas pabeigšanas likuma 23. panta sestās daļas 2. punktā minētās zemesgabala platības daļas iekļaušanas Lauku zemes izpirkšanas reģistrā.  Privatizācijas pabeigšanas likuma 25. panta pirmajā daļā ir noteikti gadījumi, kad izbeidzas zemes pastāvīgās lietošanas tiesības. No minētā likuma panta 1.1 daļas izriet, ka zemes pastāvīgās lietošanas tiesību izbeigšanās neattiecas uz bijušajiem zemes īpašniekiem vai viņu mantiniekiem.  Tā kā no minētā izriet, ka izpērkamās (pērkamās) zemes platības neiekļaušana Lauku zemes izpirkšanas reģistrā bijušajam zemes īpašniekam vai viņa mantiniekam neatņem tiesības izpirkt (pirkt) zemi, tad secināms, ka Lauku zemes izpirkšanas reģistra izveidošanas mērķis bija zemes izpirkšanas (pirkšanas) darbību izpildes kontrole, savukārt bijušajiem zemes īpašniekiem vai viņu mantiniekiem uzmērītās zemes platības, uz kurām atjaunojamas īpašuma tiesības, un kas zemes kadastrālās uzmērīšanas rezultātā pārsniedza pieļaujamās nesaistes robežas, iekļaušanai Lauku zemes izpirkšanas reģistrā ir tikai informatīva nozīme, kas neatbilst Privatizācijas pabeigšanas likumā sākotnēji noteiktajam Lauku zemes izpirkšanas reģistra izveidošanas mērķim.  2019. gada 3. jūlijā spēkā stājas likums "Grozījumi Valsts un pašvaldību īpašuma privatizācijas un privatizācijas sertifikātu izmantošanas pabeigšanas likumā". Ar to tika izslēgts Privatizācijas pabeigšanas likuma 23. panta sestās daļas 2. punkts, kas noteica, ka bez personas zemes izpirkšanas (pirkšanas) pieprasījuma Dienests Lauku zemes izpirkšanas reģistrā iekļauj bijušajiem zemes īpašniekiem vai viņu mantiniekiem atjaunotās vai piešķirtās līdzvērtīgās zemesgabala platības daļu, kas ir lielāka par to zemes platību, uz kuru atjaunojamas īpašuma tiesības, un tā pārsniedz zemes kadastrālajā uzmērīšanā pieļaujamās nesaistes robežas, kā arī 23.1 panta 1.1 daļā vārdi un skaitļi "un šā likuma 23. panta sestās daļas 2. punktā minētās zemesgabala platības daļas iekļaušanas Lauku zemes izpirkšanas reģistrā".  Minētais nozīmē, ka, sākot ar 2019. gada 3. jūliju, Lauku zemes izpirkšanas reģistrā vairs netiek iekļautas bijušajiem zemes īpašniekiem vai viņu mantiniekiem zemes reformu regulējušajos normatīvajos aktos noteiktās izpērkamās zemes platības. Savukārt Privatizācijas pabeigšanas likumā noteiktie zemes izpirkšanas pieprasījumi Lauku zemes izpirkšanas reģistrā vairs netiek iekļauti, sākot no 2011. gada 30. decembra, kad beidzās Privatizācijas pabeigšanas likuma 23. panta divpadsmitajā daļā noteiktais zemes izpirkuma (pirkuma) līguma ar valsts akciju sabiedrības "Latvijas Hipotēku un zemes banka" noslēgšanas termiņš.  Ievērojot to, ka Lauku zemes izpirkšanas reģistra izveidošanas mērķis ir sasniegts un tā tālākā uzturēšana ir nelietderīga, Dienests uzsācis darbu pie Lauku zemes izpirkšanas reģistra likvidēšanas, paredzot nodot Lauku zemes izpirkšanas reģistra datubāzi Latvijas Nacionālajā vēstures arhīvā līdz 2022. gada 30. jūnijam. Pēc Lauku zemes izpirkšanas reģistra likvidēšanas Dienesta uzdevumos vairs neietilps Ministru kabineta 2007. gada 4. septembra noteikumu Nr. 608 "Lauku zemes izpirkšanas reģistra noteikumi" 3. punktā noteiktais uzdevums elektroniski uzturēt un kārtot Lauku zemes izpirkšanas reģistru.  Attiecīgi no nolikuma svītrojams Dienesta uzdevums – Lauku zemes izpirkšanas reģistra uzturēšana, paredzot noteikumu noslēguma jautājumos, ka uzdevums ir spēkā līdz  2022. gada 30. jūnijam, un līdz 2022. gada 30. jūnijam izstrādājams un apstiprināšanai Ministru kabinetā iesniedzams Ministru kabineta noteikumu projekts "Grozījumi Ministru kabineta 2007. gada 4. septembra noteikumos Nr. 608 "Lauku zemes izpirkšanas reģistra noteikumi"".  5. Nolikuma 3.21. apakšpunktā Dienestam noteikts uzdevums – sniegt atzinumus par zemes ierīcības projektiem un saskaņot teritorijas attīstības plānošanas dokumentus normatīvajos aktos noteiktajos gadījumos.  Saeima, pieņemot 2006. gada 14. septembrī Zemes ierīcības likumu, tā 19. panta pirmajā daļā paredzēja Dienesta reģionālajai nodaļai sniegt atzinumu par zemes ierīcībā sertificētās personas izstrādātā zemes ierīcības projekta atbilstību Ministru kabineta noteiktajām prasībām.  2016. gada 1. janvārī spēkā stājās Saeimas 2015. gada 12. novembrī pieņemtais likums "Grozījumi Zemes ierīcības likumā". Tā 8. pants noteica Zemes ierīcības likuma 19. pantu izteikt šādā redakcijā – "zemes ierīcības projektu un tā grozījumus apstiprina vietējā pašvaldība, izdodot administratīvo aktu".  Ministru kabineta 2012. gada 16. oktobra noteikumu Nr. 711 "Noteikumi par pašvaldību teritorijas attīstības plānošanas dokumentiem", kas zaudēja spēku 2015. gada 1. maijā, 62. punktā bija noteikts, ka detālplānojuma izstrādātājs detālplānojuma grafisko daļu iesniedz saskaņošanai Dienestā digitālā veidā vektordatu formā LKS-92 TM.  2015. gada 1. maijā spēkā stājās Ministru kabineta 2014. gada 14. oktobra noteikumi Nr. 628 "Noteikumi par pašvaldību teritorijas attīstības plānošanas dokumentiem", kas aizstāja šos noteikumus un neparedzēja vairs Dienestam detālplānojuma grafiskās daļas saskaņošanas kompetenci.  No minētā izriet, ka Dienesta kompetence atzinumu par zemes ierīcībā sertificēto personu izstrādātajiem zemes ierīcības projektiem sniegšanā izbeidzās 2016. gada 1. janvārī, savukārt detālplānojumu grafiskās daļas saskaņošanas kompetence – 2015. gada 1. maijā.  Ievērojot to, ka nolikuma 3.21. apakšpunktā Dienestam noteiktais uzdevums – sniegt atzinumus par zemes ierīcības projektiem un saskaņot teritorijas attīstības plānošanas dokumentus normatīvajos aktos noteiktajos gadījumos vairs nav paredzēts, svītrojams nolikuma 3.21. apakšpunkts.  6. Nolikuma 3.22. apakšpunkts paredz Dienestam metodiski vadīt kadastrālās uzmērīšanas un zemes ierīcības darbus. Minētie uzdevumi Dienestam izriet no Nekustamā īpašuma valsts kadastra likuma 10. un 18. panta un Zemes ierīcības likuma 8. panta un 22. panta pirmās daļas, no kurām var konstatēt, ka nekustamā īpašuma objekta noteikšana ir saistīta ar kadastra datu iegūšanu, lai nodrošinātu nekustamā īpašuma objekta reģistrāciju Nekustamā īpašuma valsts kadastra informācijas sistēmā, attiecīgi zemes robežu pārkārtošana, zemes vienību sadale un apvienošana ir pamatdarbības tālākai nekustamā īpašuma objekta noteikšanai – zemes kadastrālajai uzmērīšanai.  Ģeotelpiskās informācijas likuma 13. panta ceturtajā daļā noteikts, ka Dienests uzkrāj augstas detalizācijas topogrāfisko informāciju par visu valsts teritoriju augstas detalizācijas topogrāfiskās informācijas centrālajā datubāzē un ir augstas detalizācijas topogrāfiskās informācijas valsts informācijas sistēmas pārzinis. Attiecīgi minētā likuma 13. panta trešajā daļā noteikts, ka Ministru kabinets nosaka augstas detalizācijas topogrāfiskās informācijas specifikāciju, informācijas iegūšanas, sagatavošanas un apstrādes metodiku, topogrāfiskā plāna sagatavošanas vispārīgās prasības, tā saskaņošanas vispārīgās prasības, tajā attēlojamos elementus, kā arī ģeodēzisko darbu veicēja atbildību augstas detalizācijas topogrāfiskās informācijas iegūšanas un sagatavošanas procesā. No Ģeotelpiskās informācijas likuma 13. panta trešās un ceturtās daļas izriet, ka augstas detalizācijas topogrāfiskās informācijas centrālās datubāzes uzturēšana saistīta ar attiecīgu datu iegūšanu, sagatavošanu un apstrādes metodikas noteikšanu. Ievērojot to, ka atbilstoši Ģeotelpiskās informācijas likuma 13. panta ceturtajai daļai Dienesta uzdevumos ietilpst augstas detalizācijas topogrāfiskās informācijas uzkrāšana centrālajā datubāzē un tās uzturēšana, Dienesta uzdevumos nosakāma arī augstas detalizācijas topogrāfiskās uzmērīšanas metodiskā vadība, analoģiski kā to paredz nolikuma 3.22. apakšpunkts attiecībā uz zemes kadastrālo uzmērīšanu un zemes ierīcību. Papildus piebilstams, ka augstas detalizācijas topogrāfiskās uzmērīšanas procesa metodisko vadību Dienests īsteno jau no tā izveidošanas 1992. gada 29. decembrī, kad spēkā stājās likums "Par Valsts zemes dienestu".  7. Nolikuma 3.24. apakšpunkts paredz Dienestam sagatavot un iesniegt Tieslietu ministrijā priekšlikumus par normatīvo aktu projektiem atbilstoši Dienesta kompetencei.  Dienests izstrādā un Tieslietu ministrijā iesniedz ne tikai normatīvo aktu projektus, bet arī citus Ministru kabineta 2009. gada 7. aprīļa noteikumos Nr. 300 "Ministru kabineta kārtības rullis" noteiktos dokumentu veidus, piemēram, informatīvos un konceptuālos ziņojumus. Tāpat praksē izveidojusies situācija, ka vairumā gadījumu par Dienesta kompetencē esošajiem normatīvajiem aktiem Dienests priekšlikumus sniedz izstrādātu projektu veidā un iesniedz projektus Tieslietu ministrijā izskatīšanai un tālākai virzībai Ministru kabinetā.  Lai nodrošinātu normatīvajos aktos Dienestam noteikto uzdevumu atbilstību praksē realizētajiem uzdevumiem, papildināms nolikuma 3.24. apakšpunkts, paredzot Dienestam sniegt Tieslietu ministrijā priekšlikumus projektu un viedokļu veidā ārējo normatīvo aktu, attīstības plānošanas dokumentu, Ministru kabineta rīkojumu, Ministru kabineta sēdes protokollēmumu, informatīvo ziņojumu un citu dokumentu projektu izstrādē un pilnveidošanā atbilstoši Dienesta kompetencei.  8. 2021. gada 10. jūnijā Saeima pieņēma likumu "Grozījumi Nekustamā īpašuma valsts kadastra likumā", Nekustamā īpašuma valsts kadastra likuma 29. panta 2.1 daļā nosakot Dienestam jaunu uzdevumu – uzraudzīt sertificēšanas institūcijai zemes kadastrālās uzmērīšanas jomā valsts deleģēto uzdevumu izpildi, izvērtējot sertificēšanas institūcijas iesniegto pārskatu par tai valsts deleģēto uzdevumu izpildi un sniedzot sertificēšanas institūcijai ierosinājumus par tai valsts deleģēto un normatīvajos aktos noteikto uzdevumu izpildes uzlabošanu. Līdz ar minēto projekts paredz papildināt nolikumu ar jaunu 3.25.1 apakšpunktu, kas paredz Dienestam sertificēšanas institūcijai deleģētā uzdevuma uzraudzību zemes kadastrālās uzmērīšanas jomā normatīvajos aktos noteiktajā apjomā.  Ievērojot to, ka 2021. gada 10. jūnija likums "Grozījumi Nekustamā īpašuma valsts kadastra likumā" paredz, ka grozījums Nekustamā īpašuma valsts kadastra likuma 29. pantā par tā papildināšanu ar 2.1 daļu stājas spēkā 2022. gada 1. janvārī, tad arī projekts paredz, ka Dienestam noteiktais uzdevums – uzraudzīt sertificēšanas institūcijai zemes kadastrālās uzmērīšanas jomā valsts deleģēto uzdevumu izpildi, stājas spēkā 2022. gada 1. janvārī.  9. Nolikuma 5. punktā ir noteikts, ka Dienestam ir centrālais aparāts un teritoriālās struktūrvienības. Teritoriālās struktūrvienības un to darbības teritorijas nosaka ģenerāldirektors. Atbilstoši nolikuma 7. punktā noteiktajam teritoriālās struktūrvienības darbu vada attiecīgās teritoriālās struktūrvienības vadītājs.  No minētajām nolikuma normām izriet, ka katras Dienesta teritoriālās struktūrvienības vadītājs nodrošina Dienestam noteikto uzdevumu izpildi atbilstoši Dienesta ģenerāldirektora noteiktai darbības teritorijai, tai skaitā pakalpojumu pieņemšanu un izpildi Dienesta ģenerāldirektora noteiktajā darbības teritorijā.  Attīstoties tehnoloģijām un iedzīvotāju prasmēm, kā arī mainoties iedzīvotāju paradumiem un lokālajam izvietojumam, rodas nepieciešamība ierosināt pakalpojumu vienas Dienesta teritoriālās struktūrvienības darbības teritorijā, savukārt izpildīt citā un saņemt vēl kādā citā. Dienestam noteikto uzdevumu izpildi nepieciešams organizēt pēc iespējas efektīvi un elastīgi, nodrošinot to izpildi ārējos normatīvajos aktos noteiktajos termiņos. Tāpēc arī teritoriālo struktūrvienību darbu arvien vairāk nepieciešams organizēt, ne tikai ievērojot teritoriālā sadalījuma principu, bet arī konkrētā uzdevuma efektīvāko izpildes iespēju, tai skaitā ņemot vērā katras teritoriālās struktūrvienības rīcībā esošos resursus, un teritoriālajām struktūrvienībām nepieciešams uzdot pildīt uzdevumus arī ārpus tai noteiktās darbības teritorijas un arī pa visu Latvijas teritoriju. Minētais nozīmē, ka dažādu ārēju un iekšēju apstākļu dēļ Dienesta struktūrvienībām nepieciešams noteikt atšķirīgu atbildības sadalījumu.  Lai nodrošinātu elastīgu attiecīgo atbildības sadalījuma maiņu, nolikuma 5. punkta otrajā teikumā tiek paredzēts Dienesta ģenerāldirektoram noteikt ne tikai teritoriālo struktūrvienību darbības teritorijas, bet arī teritoriālo struktūrvienību atbildības sadalījumu, tādējādi pieļaujot, ka kādai teritoriālajai struktūrvienībai tiek noteikti uzdevumi arī ārpus tās darbības teritorijas.  10. Nolikuma 8. punktā noteikts, ka teritoriālās struktūrvienības vadītājs zemes reformas jomu regulējošajos normatīvajos aktos noteiktajos gadījumos izdod administratīvos aktus un ir atbildīgs par to tiesiskumu un lietderību.  No minētā izriet, ka Dienesta teritoriālās struktūrvienības vadītāja kompetencē ir tādu administratīvo aktu izdošana, kuru izdošana Dienesta teritoriālo struktūrvienību vadītājam noteikta zemes reformas jomu regulējošajos normatīvajos aktos, piemēram, likuma "Par zemes reformas pabeigšanu lauku apvidos" 2. panta sestajā daļā, kurā noteikts, ja pēc pagasta zemes komisijas darbības izbeigšanas konstatēti gadījumi, kad ne pagasta pašvaldība, ne pagasta zemes komisija likumā noteiktajā kārtībā nav pieņēmusi lēmumu par zemes piešķiršanu pastāvīgā lietošanā fiziskajai personai, kuras faktiskajā lietošanā atrodas zeme, Dienesta teritoriālā struktūrvienība ir tiesīga pieņemt lēmumu par zemes piešķiršanu īpašumā par samaksu vai – gadījumā, ja zemes komisija ir pieņēmusi atzinumu par zemes īpašuma tiesību atjaunošanu vai līdzvērtīgas zemes piešķiršanu īpašumā, – par zemes īpašuma tiesību atjaunošanu. Dienesta teritoriālā struktūrvienība lēmumu pieņem, pamatojoties uz attiecīgās pašvaldības izsniegtu izziņu, kurā norādīts, ka fiziskā persona maksā nekustamā īpašuma nodokli par tās faktiskajā lietošanā esošo zemi un ka par šo zemi nepastāv strīds, un kurai pievienots faktiskajā lietošanā esošā zemes gabala grafiskais [pielikums](https://likumi.lv/ta/id/45729#piel0) ar norādītu kadastra apzīmējumu, kā arī vismaz viens no citiem šajā likumā minētajiem dokumentiem. Privatizācijas pabeigšanas likuma 23.1 panta 1.1 daļā ir noteikts, ka lēmumu par zemes piešķiršanu īpašumā par samaksu bijušajiem zemes īpašniekiem vai viņu mantiniekiem, kuriem zemes kadastrālās uzmērīšanas rezultātā noteiktā zemesgabala kopējā platība ir lielāka par to zemes platību, uz kuru atjaunojamas īpašuma tiesības, un tā pārsniedz zemes kadastrālajā uzmērīšanā pieļaujamās nesaistes robežas, Dienesta teritoriālā struktūrvienība, pamatojoties uz personas iesniegumu, pieņem pēc zemes kadastrālās uzmērīšanas darbu veikšanas.  2020. gada 1. janvārī spēkā stājās likums "Grozījums likumā "Par zemes reformas pabeigšanu lauku apvidos"". Ar to likuma "Par zemes reformas pabeigšanu lauku apvidos" pārejas noteikumi papildināti ar 4. punktu, nosakot, ka no 2021. gada 1. jūlija šā likuma 16. panta otrās daļas 2. punktā minēto uzdevumu veic Dienests. Likuma "Par zemes reformas pabeigšanu lauku apvidos" 16. panta otrās daļas 2. punktā noteikts, ka Centrālā zemes komisija, pamatojoties uz ieinteresēto personu pieprasījumu un dokumentiem, kas apliecina zemes īpašuma un mantošanas tiesības (tai skaitā personām, kuras līdz 1940. gada 21. jūlijam uzsāka izpirkt (aizpirka) Latvijā atstātos vācu izceļotāju nekustamos īpašumus no Vispārējās Lauksaimniecības bankas vai Valsts zemes bankas, kā arī šo personu mantiniekiem par īpašuma tiesības apliecinošu dokumentu var uzskatīt Latvijas Valsts vēstures arhīva izziņu, kurā norādīti nekustamā īpašuma izpircēji (aizpircēji), dati par nekustamo īpašumu un bankā iemaksātā naudas summa) atjauno zemes īpašuma tiesības uz pastāvīgā lietošanā piešķirto zemi, izņemot šā likuma [2. panta](https://likumi.lv/ta/id/45729#p2) sestajā daļā minētos gadījumus, vai uz zemes reformas pabeigšanai paredzēto zemi, vai uz zemi, kas nav ierakstīta zemesgrāmatā un ko tās nomā no vietējās pašvaldības atbilstoši [Privatizācijas pabeigšanas likuma](https://likumi.lv/ta/id/111962-valsts-un-pasvaldibu-ipasuma-privatizacijas-un-privatizacijas-sertifikatu-izmantosanas-pabeigsanas-likums) [25. panta](https://likumi.lv/ta/id/111962-valsts-un-pasvaldibu-ipasuma-privatizacijas-un-privatizacijas-sertifikatu-izmantosanas-pabeigsanas-likums#p25) otrajai daļai.  No augstāk minētā izriet, ka zemes reformas laikā iegūto zemes īpašuma tiesību nostiprināšanai zemesgrāmatā nepieciešamo lēmumu par īpašuma tiesību atjaunošanu lauku apvidos, ja atzinumu par īpašuma tiesību atjaunošanu attiecīgajai personai pieņēmusi Centrālā zemes komisija, sagatavošana no 2021. gada 1. jūlija ir noteikta Dienesta kompetencē.  Tā kā vairāk kā divdesmit gadus ilgušajā zemes reformas laikā normatīvajos aktos zemes reformas jomā lēmumu par īpašuma tiesību atjaunošanu kompetence bijusi noteikta Dienesta teritoriālajām struktūrvienībām, tad likuma "Par zemes reformas pabeigšanu lauku apvidos" 16. panta otrās daļas 2. punktā noteikto lēmumu par īpašuma tiesību atjaunošanu pieņemšana nosakāma Dienesta teritoriālo struktūrvienību kompetencē. Attiecīgi minētās kompetences noteikšanai nolikuma 8. punkts papildināms ar atsauci uz likuma "Par zemes reformas pabeigšanu lauku apvidos" 16. panta otrās daļas 2. punktā noteikto uzdevumu. Dienests plāno, ka minēto lēmumu pieņemšana pa visu Latvijas teritoriju tiks noteikta tikai vienas teritoriālās struktūrvienības kompetencē.  11. Ar likumu "Grozījumi Civilprocesa likumā", kas stājās spēkā 2018. gada 15. janvārī, Civilprocesa likums papildināts ar 82.1 pantu, kura ceturtajā daļā noteikts, ka juridisko personu lietas kasācijas instances tiesā ved to amatpersonas, kas darbojas likumā, statūtos vai nolikumā piešķirto pilnvaru ietvaros, vai arī tās tiek vestas ar advokāta starpniecību. Tādējādi minētā norma liedz valsts pārvaldes iestāžu, tai skaitā Dienesta amatpersonām, kuras nav iestādes vadītājs, pārstāvēt iestādi tiesas sēdēs. Augstākās tiesas Civillietu departaments savā 2016. gada 20. aprīļa vēstulē, kas adresēta Tieslietu ministrijai, ir vērsis uzmanību uz to, ka kasācijas tiesvedība kalpo publiski tiesisko interešu, nevis prāvnieku interešu apmierināšanai, proti, tās mērķis ir nodrošināt vienotu tiesu praksi un tiesību tālākveidošanu, līdz ar to apelācijas tiesas sprieduma pārsūdzēšana kasācijas kārtībā ir rūpīgi izsverama un pamatojama ar apsvērumiem, kas attiecas uz lietā nozīmīgu jautājumu izlemšanu. Tāpat minētajā vēstulē ir pausts viedoklis, ka jautājums, vai vēršanās kasācijas instances tiesā ir pamatota un lietderīga, tai skaitā attiecībā uz drošības naudas samaksu, būtu izlemjams juridiskās personas vai iestādes vadības līmenī, pamatojoties uz juridiski augsti kvalificēta darbinieka vai valsts dienesta attiecībās esošas personas sagatavoto izvērtējumu un juridisko argumentāciju.  Ņemot vērā minēto un to, ka Dienests kā lietas dalībnieks ir noteikts samērā daudz un dažādās civillietās, savukārt ģenerāldirektoram pārstāvēt Dienestu kasācijas instances tiesas sēdēs vai piesaistīt zvērinātu advokātu prasītu nesamērīgus resursus, nolikumā nepieciešams noteikt regulējumu, kas ļautu citām noteiktām Dienesta amatpersonām pārstāvēt Dienestu kasācijas instancē tiesas sēdēs civillietās. Attiecībā uz sprieduma pārsūdzēšanu kasācijas kārtībā, tā būs Dienesta ģenerāldirektora kompetencē tāpat kā līdz šim atbilstoši Civilprocesa likumā noteiktajam.  Attiecīgi projekts paredz papildināt nolikumu ar jaunu 12.1 punktu, paredzot, ka Dienestu kasācijas instances tiesā civillietā pārstāv ģenerāldirektors, ģenerāldirektora vietnieks, Juridiskā departamenta direktors vai tā nodaļas vadītājs. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija (Dienests). |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Dienesta nodarbinātie, zemes kadastrālajā uzmērīšanā sertificētās personas un sertificēšanas institūcijas zemes kadastrālās uzmērīšanas jomā. |
| 2. | Tiesiskā regulējuma ietekme uz tautsaimniecību un administratīvo slogu | Attiecībā uz Lauku zemes izpirkšanas reģistru projektam nav ietekme uz Dienesta nodarbināto uzdevumiem.  Ietekme uz zemes kadastrālajā uzmērīšanā sertificētām personām un sertificēšanas institūcijām zemes kadastrālās uzmērīšanas jomā nav, jo jautājums ir jau izlemts 2021. gada 10. jūnija likuma "Grozījumi Nekustamā īpašuma valsts kadastra likumā" ietvaros.  Attiecībā uz Dienesta jauno uzdevumu – uzraudzīt sertificēšanas institūcijai zemes kadastrālās uzmērīšanas jomā valsts deleģēto uzdevumu izpildi, administratīvais slogs ir 7728 *euro* apmērā. Attiecīgās izmaksas Dienests segs, novirzot Dienestam piešķirtos valsts budžeta līdzekļus no citām Dienesta funkcijām.  Pieņēmumi:  Izpildītāju skaits – 2 metodikas eksperti.  Izvērtēšanas laiks gadā – 608 stundas.  Darba stundu skaits (2020. gadā) – 2002 stundas.  Darba vietas izmaksa 1 darbiniekam gadā – 6192 *euro*.  Stundas likme, ieskaitot darba devēja sociālās iemaksas, – 9,62 *euro*.  Darba vietas izmaksas stundā – 6192 *euro*/2002 h = 3,09 *euro*.  Administratīva slogs – 608 h \* 9,62 *euro* + 608 h \* 3,09 *euro* = 7728 *euro*. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Grozījumi Ministru kabineta 2007. gada 4. septembra noteikumos Nr. 608 "Lauku zemes izpirkšanas reģistra noteikumi", svītrojot pienākumu Dienestam uzturēt Lauku zemes izpirkšanas reģistru un citas ar Lauku zemes izpirkšanas reģistra uzturēšanu saistītās tiesību normas. |
| 2. | Atbildīgā institūcija | Tieslietu ministrija (Dienests) |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrība par projekta izstrādi tika informēta šīs sadaļas 2. punktā minētās informācijas publicēšanas ietvaros. |
| 2. | Sabiedrības līdzdalība projekta izstrādē | Informācija par projektu un sabiedrības līdzdalības aktivitātēm 2021. gada 26. aprīlī tika ievietota Dienesta tīmekļvietnē (https://www.vzd.gov.lv/lv/grozijumi-valsts-zemes-dienesta-nolikuma), Tieslietu ministrijas tīmekļvietnē (https://www.tm.gov.lv/lv/pazinojums-par-lidzdalibas-iespejam-ministru-kabineta-noteikumu-projektam-grozijumi-ministru-kabineta-2011-gada-20-decembra-noteikumos-nr-971-valsts-zemes-dienesta-nolikums) un Valsts kancelejas tīmekļvietnē (https://www.mk.gov.lv/lv/ministru-kabineta-diskusiju-dokumenti).  Atbilstoši Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 7.4.1 apakšpunktam jebkurš sabiedrības pārstāvis bija aicināts līdzdarboties projekta izstrādē, no 2021. gada 26. aprīļa līdz 2021. gada 10. maijam rakstiski sniedzot viedokli (iebildumus un priekšlikumus) par projektu, to iesniedzot Dienestā vai nosūtot uz elektroniskā pasta adresi – sabiedribas.lidzdaliba@vzd.gov.lv. |
| 3. | Sabiedrības līdzdalības rezultāti | Sabiedrības pārstāvji viedokļus par projektu sabiedrības līdzdalības ietvaros no 2021. gada 26. aprīļa līdz 2021. gada 10. maijam neiesniedza. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Dienests. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | 2021. gada 10. jūnija likumā "Grozījumi Nekustamā īpašuma valsts kadastra likumā" paredzētais Nekustamā īpašuma valsts kadastra likuma 29. panta 2.1 daļas uzdevums Dienestam – sertificēšanas institūcijai deleģētā uzdevuma uzraudzība zemes kadastrālās uzmērīšanas jomā normatīvajos aktos noteiktajā apjomā, ir nostiprināts projektā. Pārējie grozījumi uzdevumos paredz neizdarīt izmaiņas Dienesta darbībā pēc būtības, bet aktualizēt uzdevumus atbilstoši pastāvošajai praksei un izmaiņām citos normatīvajos aktos. Projektam nav ietekmes uz pārvaldes institucionālo struktūru, nav paredzēta jaunu institūciju izveide, esošu institūciju likvidācija vai reorganizācija, nav ietekmes uz institūciju cilvēkresursiem. |
| 3. | Cita informācija | Lauku zemes izpirkšanas reģistra datubāzes nodošanu Latvijas Nacionālajā vēstures arhīvā Dienests nodrošinās esošo finanšu resursu ietvaros. |

Iesniedzējs:

Ministru prezidenta biedrs,

tieslietu ministrs Jānis Bordāns

Mierkalne 67038681

judite.mierkalne@vzd.gov.lv